વેલેન્ટાઇન ડે! યુવા દિલોની ધડકન, આખા વર્ષમાં પ્રેમનો એ એક દિવસ જે નિર્ધારિત કરેલો છે એ હવે નજીકમાં છે. જે લોકો એવું માને છે કે તેઓ ‘પ્રેમ કરવાને’ પ્રેમ કરે છે એ બધા આ સ્પેશીયલ દિવસની તૈયારીમાં છેલ્લા આખા અઠવાડિયાથી લાગી પડ્યા હશે. એવા છોકરાઓ કે જેમણે કોઈ ખાસ છોકરી સાથે પ્રેમસંબંધ બનાવવાના સપના જોયા હશે એ પ્રપોઝ કરવાનું પ્લાનિંગ કરતા હશે. ઘણી બધી છોકરીઓ પોતાના પસંદીદા યુવકને કહેવા માટે વાક્યો ગોઠવતી હશે. આજની યુથ માટે વેલેન્ટાઇન ડે એક અલગ જ ઊર્મિઓનો સાદ લઈને આવે છે. પ્રેમાતુર વ્યક્તિઓ પોતાના નવા પ્રેમસંબંધની શરૂઆત કરવા માટેની પસંદગી આ દિવસ પર ઉતારે છે. થોડા પ્રપોઝલ સ્વીકારાશે, થોડાકનો અસ્વીકાર થશે, ઘણી બધી જૂની પ્રેમમૈત્રીઓ પર પૂર્ણવિરામ મુકાશે વગેરે વગેરે ઘટનાઓ આ દિવસે બનવાજોગ છે. આ બધું હું સમજણો થયો એના એકાદ વર્ષ પછીથી ચાલુ થયેલું હોય તેમ મારું માનવું છે. એટલે કે એકવીસમી સદીની શરૂઆતથી.